(שו"ת להורות נתן חלק י סימן כד)
בס"ד, קרית אגו"י בני - ברק, י"ב כסליו תשנ"ה לפ"ק.
החיים והשלו' לבני היקר הר"ר אהרן מאיר חיים יחי' לאי"ט. 
ע"ד השאלה, אם ראוי להדפיס בעתון של יראי ה' תמונות של נכרים או פושעי ישראל, משום דאסור להסתכל בצורת אדם רשע, ולפעמים יש בהן צורך כדי למנוע מלקרוא בעתונים של עבריינים. 
א) בגמרא מגילה (כח א) שאל רבי את רבי יהושע בן קרחה במה הארכת ימים, א"ל מימי לא נסתכלתי בדמות אדם רשע, דאמר רבי יוחנן אסור לאדם להסתכל בצלם דמות אדם רשע. ויש לתמוה שדין זה לא נזכר ברמב"ם ובשולחן ערוך, אלא שהובא במג"א (סי' רכ"ה סק"כ) עיין שם. ושוב מצאתי שכבר העיר בזה הגאון רבי ישעי' פיק ז"ל בס' אומר השכחה (דף ד' ע"א), שדבר זה השמיטו כל הראשונים והשו"ע, ולא תירץ כלום. וראיתי במאירי מגילה (כח א), שמנה הרבה דברים שתלמיד חכמים משתבחין במדותיהם "ומהם מי שלא היה מסתכל באדם רשע כלל, כל שכן שהיו נזהרין ממשאו ומתנו כדרך הנביאים והחסידים, וכמו שאמר אלישע לולי פני יהושפט אני נושא אם אביט אליך ואם אראך וכו', כל אלו וכיוצא בהם מדות החכמים ותלמידיהם, וראוי לאדם ללמוד מהם כמה שאפשר לו" עיין שם. ומשמע דסבירא ליה דהא דאסור להסתכל בצלם דמות אדם רשע הוא רק ממדות החכמים. וכן נראה ממה שאמר ריב"ק שהאריך ימים בשביל שמימי לא נסתכלתי בדמות אדם רשע, וכן אמרו שם תיתי לי דלא אסתכלי בכותי עיין שם, ומשמע דכל זה הוא ממדת חסידות ולכן האריך ימים בשכרו. ומשום כך השמיטוהו הפוסקים כיון דלאו דינא הוא אלא מדת חסידות. וכעת ראיתי שכן כתב בס' תורה תמימה (תולדות כ"ז א'), דמה שאמרו אסור להסתכל בפני אדם רשע, הלשון אסור לאו דוקא אלא ר"ל מדה נכונה, והראיה דהא ריב"ק אמר דמשום הכי האריך ימים, ואם היה אסור ממש מצד הדין מאי רבותיה, ואף דאמרו לשון אסור, הנה בר"ן (סופ"ק דעבודה זרה) הביא מהרמב"ן, דהא דאמרו אסור לאדם שיעשה שותפות עם העכו"ם לאו איסורא ממש קאמר, ואפילו מדרבנן לא מיתסר, אלא ממדת חסידות בעלמא אמרינן התם במגילה (כח א) תיתי לי עיין שם. והנה כן נראה מהמאירי ז"ל שאינו אלא מדת חסידות, ומשום הכי השמיטוהו הפוסקים. 
ב) ויש לעיין, אם הא דאסור להסתכל בפני אדם רשע נאמר רק אם רואה את צורתו בפועל או גם כשרואה את תמונתו, ובגמרא מגילה (כח א) הביאו ראיה דאסור להסתכל בצלם דמות אדם רשע מהא דכתיב (מלכים ב' ג') כי לולי פני יהושפט מלך יהודה אני נושא אם אביט אליך ואם אראך, וכן מהא דכתיב ויהי כי זקן יצחק ותכהין עיניו מראות דהוא משום דאסתכל ביה בעשיו הרשע עיין שם, והנה התם מיירי בהסתכלות בפני הרשע ממש ולא בתמונתו. ובמהרש"א שם כתב בטעם דאסור להסתכל בצורת אדם רשע, "כי הכרת פניהם ענתה בם, שיש בצלם דמות מראה אדם צורה רוחנית לטוב או לרע כפי מעשיו, לצד הטהרה או לצד הטומאה, ואסור להסתכל לצד הטומאה על דרך אל תפנו אל האלילים, ומהאי טעמא קאמר בסמוך דלא אסתכלי בכותי דצורתו מצד הטומאה, ומייתי ליה שנאמר לולי פני וגו' אם אביט אליך ואם אראך שהוא לשון כפול, מורה גם על הצורה הרוחנית לצד הטומאה" עכ"ל. ומעתה אפשר דמה שיש בצורת רשע צד טומאה, היינו רק בצורתו ממש, ולא בתמונתו שאין בה חיות. ועיין בשו"ת מהרש"ם (ח"ג סי' רנ"ו), שדן אם מועיל הכרת עדים ע"י ראיית תמונת פאטאגרפיא להעיד שמת בעלה, וכתב דודאי דאינו מועיל להתיר אשת איש לעלמא, ופנים של איש גדול כפל כפלים מהפנים שעל הדיוקן, ושמא ע"י הפרש שבין גדול לקטן טועים הרואים עיין שם. ומבואר דראיית הצורה ע"י תמונה אינה כראיית הצורה ממש, כי התמונה אינה בגודל האמתי של צורת האדם, וכיון דהתמונה אינה כצורת האדם ממש א"כ יתכן דלא שייך בה גם מה שכתב המהרש"א ז"ל שיש בצורה של רשע צד טומאה, כיון שאין זו כצורת הרשע ממש. 
ג) גם יש לדון ממה שכתב בס' תורת משה להחת"ס ז"ל (פ' בלק) בפסוק הנה עם יצא ממצרים הנה כיסה את עין הארץ והוא יושב ממולי, וז"ל "שמעתי מאמ"ו בעל הפלאה זצ"ל, דידוע אם מסתכל הצדיק בצורת רשע יוציא מהרשע הניצוץ הקדושה שיש בו, וא"כ נעשה הרשע כגל של עצמות, וזהו כונת הפסוק והוא יושב ממולי מסתכל בי ומוצץ הניצוצות קדושות שיש בנו, וממילא אחר כך נאבד כחינו" עיין שם. ומבואר דעל ידי הסתכלות בעינים יש בכח המסתכל להוציא מצורת האדם שמסתכל עליו ענינים רוחניים, והצדיק בכחו להוציא מצורת רשע דברים שבקדושה, ומי שאינו במדרגה זו יתכן שיוציא מצורת הרשע דברים של טומאה, ומשו"ה אסור להסתכל בפני אדם רשע - ועיין בתורת משה שם, דצדיק המסתכל ברשע יכול להמשיך ממנו ניצוצות הקדושה של הרשע, אבל אם כבר המשיך כולם שוב אסור להסתכל בצורת פני רשע, והביא מההפלאה ז"ל לפרש מה שאמר משה לפרעה כן דברת לא אוסיף עוד ראות פניך (בא י' כ"ט), ופירש"י יפה דברת ובזמנו דברת אמת שלא אוסיף עוד ראות פניך, דהיינו שלאחר שהמשיך כל הניצוצות של הקדושה מפרעה, שוב אסור להסתכל בפניו עיין שם - ויתכן דזה שייך רק כשרואה פני רשע שיש בו חיות ויש בו צד רוחני של טומאה, דאז איכא למיחוש שעל ידי ראיית העין בצורתו ימשיך על עצמו רוח הטומאה שברשע, אבל בתמונה שאין בה חיות, יתכן דאין בה צד טומאה שאפשר למשוך ממנה ואין איסור להסתכל בה. ואף דמבואר בש"ס בבא בתרא (ב ב) אסור לאדם לעמוד בשדה חבירו בשעה שהיא עומדת בקמותיה, ופירש"י שלא יזיקנו בעין רעה עיין שם, וכן הוא בש"ס בבא מציעא (קז א) - וכן נפסק בשו"ע חו"מ (סי' שע"ח ס"ה), ופלא שהעין משפט לא ציינו - ועיין פסחים (כו ב) דקלי ליה משום עינא בישא. ומבואר דראיית עין רעה יכולה להשפיע אף על התבואה והבגד שאין בהם חיות. הנה התם שאני, דאדם חי יש בכחו להשפיע על ידי עיניו גם על הדומם והצומח, אבל אין מזה ראיה שיש בכחו להוציא איזה כח מתוך הדומם. ועוד דהתם שהצומח הוא מציאות וע"כ יכול האדם להשפיע עליו בעינו, אבל בנ"ד הצורה שבתמונה אינה מציאות הפנים של הרשע. ומכל שכן שיש לומר שבתמונה שהוא דומם ליכא צד טומאה וממילא אין ההסתכלות מזקת להמסתכל. 
ד) ברם יש להוכיח לכאורה דגם בתמונת אדם רשע אסור להסתכל, דהא כתב המהרש"א מגילה (כח ב) הנ"ל, דהא דאסור להסתכל בצורת אדם רשע הוא על דרך אל תפנו אל האלילים, ונראה כונתו להא דמבואר בשבת (קמט א) דיוקנא עצמה אף בחול אסור להסתכל בה משום שנאמר אל תפנו אל האלילים, מאי תלמודא אמר רבי חנין אל תפנו אל מדעתכם, ופירש"י דיוקנות של בני אדם של מעשים כגון מלחמת דוד וגלית עיין שם, ומבואר דקרא דאל תפנו אל האלילים נאמר גם על הדיוקנאות שאין בהן חיות והן דוממין אלא שמצויירין צורות שונות. וא"כ למאי שכתב המהרש"א ז"ל דהא דאסור להסתכל בצורת אדם רשע הוא על דרך אל תפנו אל האלילים, וכיון דענין אל תפנו אל האלילים נאמר גם בדיוקנאות, א"כ נלמד מזה דהא דאסור להסתכל בצורת אדם רשע שייך גם בדיוקנאות של רשע. ובאמת גוף דברי המהרש"א ז"ל צריך עיון, דהא ברש"י שבת שם פירש דדיוקנאות שאסור להסתכל בהם אפילו בחול היינו כגון מלחמת דוד וגלית, ובשו"ת הרדב"ז (ח"ד סי' אלף קע"ח - ובדפוס ישן סימן ק"ו) כתב דגם בצורת חיות איכא משום אל תפנו אל האלילים עיין שם. ומוכח דאף כשאין בהצורות ענין של רשע אעפ"כ אסור להסתכל בהם משום שמפנה אל מדעתו ופירש"י "אל מדעתכם, אל אשר אתם עושים מדעת לבבכם וחלל שלכם, אלילים לשון חלל". אלא שהתוס' בשבת (קמט א) כתבו דדיוקני עצמו דאסור היינו בשווייה לשם עבודת גילולים, וכן בשו"ע יו"ד (סי' קמ"ב סט"ו) איתא דאסור להסתכל בנוי אלילים כיון שנהנה בראיה עיין שם, והרדב"ז שם כתב דכל פוסקי ההלכות פסקוהו בסתם, אבל בברכי יוסף ביו"ד שם כתב דברמב"ם ורא"ש וטור הביאוהו לענין עבודה זרה עיין שם. ועכ"פ לרש"י והרדב"ז ז"ל דס"ל דאל תפנו אל האלילים שייך אף בדברים שאין בו ענין ע"ז, אין לאיסור זה שייכות להא דאסור להסתכל בצורת אדם רשע, דהא דאל תפנו וגו' נאמר אף בדברים שאין בו ענין רשע. 
ה) ועיין מג"א (סי' רכ"ה סק"כ), שכתב אהא דמבואר בשו"ע שם שהרואה בריות נאות אפילו עכו"ם מברך שככה לו בעולמו, דהא דאמרינן דאסור להסתכל בצלם דמות אדם רשע הכא מיירי שרואהו, ומ"מ נראה דדוקא להסתכל בו ביותר ולהתבונן בצלמו ובדמותו הוא דאסור, אבל ראיה בעלמא מותר, וכמש"כ (רס"י רכ"ט) גבי קשת דרק להסתכל בו ביותר אסור עכ"ד, והובא בגליון הש"ס מגילה (כח א). וכעי"ז כתב המג"א (סי' קכ"ח סקל"ה) לענין שלא להסתכל על הכהנים בשעת ברכתם, דמשמע דלשון להסתכל משמע דוקא להסתכל הרבה אסור אבל ראיה בעלמא לא מיתסרא עיין שם. ובס' דעת תורה (או"ח סי' רכ"ה ס"י) הביא מסמ"ע חו"מ (סי' קנ"ד סקי"ד) דלשון הסתכלות שייך לומר אהסתכלות בעלמא בלא כוונת ראות, ודלא כמג"א עיין שם. אולם בס' יד מלאכי (כלל ה' סימן קע"ט) תמה על הסמ"ע, ממש"כ הב"י (או"ח סי' רכ"ט) דהסתכלות הוי שמוסיף ומדקדק בהבטתו טפי מרואה, וכ"כ בשיטה מקובצת כתובות (יז א) בשם הרמ"ה וכן בארחות חיים ואבודרהם עיין שם. ועיין ס' מכתב לחזקיהו שבת (קיח ב). ומעתה לעניננו היה מקום לומר דכיון דאין דרך להתבונן ולהסתכל ביותר בתמונות אנשים שבעתון, א"כ ליכא בזה משום אסור להסתכל בצורת אדם רשע. 
ו) אולם עדיין יש איסור להביא תמונת רשע אם הוא דרך כבוד ונתינת יקר, דאסור לכבד רשעים וכנאמר (משלי כ"ח ד') עוזבי תורה יהללו רשע ושומרי תורה יתגרו בם. ובש"ס ברכות (ז ב) איתא דרשע שהשעה משחקת לו אין להתגרות בו עיין שם, והובא במג"א (סי' קנ"ו), אבל גם לכבדו בחנם אסור. ובמג"א שם הביא מש"ס סוטה (מא ב) שנתחייבו ישראל כליה על שהחניפו לאגריפס המלך, דאע"פ שלא היה בידם למחות, מ"מ היה להם לשתוק ולא להחזיקו בכך, וזה עונש המחניף בדבר עבירה מחמת יראתו מפניו ואינו חושש על יראת הקדוש ברוך הוא עכ"ד. ובתוספתא עבודה זרה (פ"ז ו') איתא, מהו אומר (משלי כ"ו) כצרור אבן במרגמה כן נותן לכסיל כבוד, כשם שזורק אבן במרקוליס עובד עבודת כוכבים, כך כל המכבד רשע הרי זה כעובד עבודת כוכבים עיין שם. ועיין רש"י (ר"פ משפטים) דאסור לייקר שם האלילים להחשיבם. 
ז) ולדינא, הנה ברי"ף וברמב"ם וברא"ש ובשו"ע לא הובא הך דאסור להסתכל בצורת אדם רשע, אולם כך הוא מדת חכמים וכדאיתא בגמרא והובא במג"א (סי' רכ"ה), וא"כ ודאי דראוי לנהוג כך, אלא די"ל דהיינו דוקא כשרואה את צורתם בחוש, אבל תמונתם יתכן שאינו בגדר איסור זה, וכמו שהבאנו משו"ת מהרש"ם (ח"ג סי' רנ"ו) דענין הפאטאגראפיא אינו דומה לראיית הדמות ממש כי הוא מוקטן, ולכן אינו מועיל לענין היתר אשת איש לעלמא, ואף דיש אחרונים המצדדים לצרף ראייה על ידי פאטאגראפיא דליהוי כסימן אמצעי - עיין שו"ת עין יצחק (אהע"ז סי' ל"א) ושו"ת לבושי מרדכי (אהע"ז תנינא סי' ה') ושו"ת אמרי יושר (ח"ב סי' ל') ובס' מנחת פתים (אהע"ז סי' י"ז) - אכתי יש לומר דמ"מ לענין שלא לראות צורת רשע קיל טפי בפאטאגראפיא, כיון דאין חיות בתמונה, ואף דבמהרש"א מגילה (כח א) הנ"ל משמע לכאורה דגם בתמונה שייך איסור זה, אין הכרח בהוכחה זו. ולמאי שכתב המג"א ז"ל (סוס"י רכ"ה) דהאיסור הוא רק להסתכל בו ביותר ולהתבונן בצלמו ובדמותו עיין שם, וא"כ כשמביאים תמונה באופן מוקטן ואי אפשר להתבונן בהצורות, יש מקום להתיר. ובלבד שלא יהא בדרך כיבוד רשעים, ובפושעי ישראל יש להקפיד בזה ביותר, וכעין הא דסנהדרין (לח ב) אפקורס ישראל כל שכן דפקר טפי עיין שם. ולכן אם יש צורך להביא תמונה כדי לאפרושי מאיסורא, שלא יבואו לקרוא בדברים אסורים, יש מקום להתיר כשהיא מוקטנת ואי אפשר להתבונן בצורות, וגם אינו באופן של כיבוד וייקור שמם. והשי"ת יצילנו מן השגיאות ויראנו בתורתו נפלאות.
חותם בברכת התורה.
